РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/397-15

14. децембар 2015. године

Б е о г р а д

**З А П И С Н И К**

**СА 35. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 9. ОКТОБРА 2015. ГОДИНЕ**

Седница је почела у 12 часова.

Седницом је председавао председник Одбора Мехо Омеровић.

Седници су присуствовали: Љиљана Малушић, Биљана Илић Стошић, Миланка Јевтовић Вукојичић, Владица Димитров, Љибушка Лакатош, Аида Ћоровић, Вера Пауновић, Олена Папуга и Елвира Ковач, чланови Одбора.

Седници нису присуствовали чланови Одбора: Злата Ђерић, Сузана Шарац, Дубравка Филиповски, Слободан Перић, Стефана Миладиновић, Биљана Хасановић Кораћ и Сулејман Угљанин.

Седници су присуствовали заменици чланова Одбора: Оливера Пауљескић и Милетић Михајловић.

Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

1. Предлог одлуке о јавном слушању на тему „Старење – године живота: од привилегије до дискриминацијеˮ;

2. Разно.

Чланови Одбора су једногласно ПРИХВАТИЛИ предложени Дневни ред.

Председник Одбора је пре преласка на рад по утврђеном Дневном реду, ставио на гласање записник са 25-29. седнице Одбора. Није било примедби на записнике.

Чланови Одбора су једногласно УСВОЈИЛИ записнике са 25-29. седнице Одбора.

**ПРВА ТАЧКА ДНЕВНОГ РЕДА**: Предлог одлуке о јавном слушању на тему „Старење – године живота: од привилегије до дискриминацијеˮ

Председник Одбора је упознао чланове Одбора са иницијативом новоизабране поверенице за заштиту равноправности да Одбор одржи јавно слушање на тему „Старење – године живота: од привилегије до дискриминацијеˮ. Јавно слушање би било одржано 26. октобра, од 11 часова у Малој сали Дома Народне скупштине. Планирано је да се у уводном делу, осим поверенице Бранкице Јанковић, обрате и представници Црвеног крста, АМИТИ - невладине организације које се баве заштитом старијих особа и социолог Срећко Михајловић. У делу за дискусију, поред народних посланика, предвиђено је да се обрате представници министарстава који у свом делокругу имају ова питања: Министарство за рад, запошљавање, борачка и социјална питања, Министарство државне управе и локалне самоуправе, Министарство здравља, Министарство просвете, науке и технолошког развоја. Такође, били би позвани представници Заштитника грађана, Повереника за информације од јавног значаја и заштиту података о личности, Државна ревизорска институција, Агенција за борбу против корупције, Покрајински омбудсман, Канцеларија за људска и мањинска права и Канцеларија за сарадњу са цивилним друштвом, као и Тим за смањење сиромаштва, те Завод за социјалну заштиту и представници организација цивилног друштва. Даље је навео да мисли да о овом питању треба да отворимо дискусију јер старије особе у нашем друштву, поготово оне које су дискриминисане по више основа, као што су старе особе које живе у старачким сеоским домаћинствима, представљају категорију коју врло ретко помињемо и ова тема није довољно присутна у медијима. Ово су особе чији положај је веома тежак и зато им треба посветити већу пажњу и верује да ће ово јавно слушање дати одговоре на нека питања и да ћемо евентуално иницирати доношење неких закључака који ће ићи у правцу унапређења положаја старијих особа. С обзиром да није било пријављених за дискусију, председник Одобра је предложио да Одбор донесе

ОДЛУКУ

о организовању јавног слушања, 26. октобра 2015.године на тему: „Старење – године живота: од привилегије до дискриминацијеˮ

Чланови Одбора су једногласно УСВОЈИЛИ Одлуку о организовању јавног слушања.

**ДРУГА ТАЧКА ДНЕВНОГ РЕДА**: Разно

**Елвира Кова**ч је предложила да Одбор одржи седницу ван седишта у Зрењанину, имајући у виду „Зрењанински модел“ у борби против насиља у породици. Наиме, Град Зрењанин већ годинама има успешан модел праћења и борбе против насиља над женама и у породици и добру сарадњу центара за социјални рад, полиције, тужилаштва и судова. У вези с тим је разговарала са градоначелником и очекује да о томе има више детаља ускоро, па ће службу одбора упутити на кабинет градоначелника у вези реализације седнице.

**Председник Одбора** је упознао чланове Одбора да је у својству председника Одбора добио позив од Министарства за људска права и избеглице БиХ да учествује на конференцији у Сарајеву у вези Истанбулске конвенције. Такође, позван је да као председник Одбора, заједно са представницима Одбора за европске интеграције, Одбора за спољне послове и Одбора за правосуђе, државну управу и локалну самоуправу, учествује 18. и 19. новембра 2015. године у Бриселу на семинару под насловом: „Улога омбудсмана у савременој парламентарној демократији и регионална перспектива“. Даље је навео да ће у Сарајеву у новембру бити одржан регионални састанак одбора надлежних за људска права, што је наставак регионалне сарадње коју је наш одбор иницирао.

**Аида Ћоровић** је упознала присутне да је у току Дечја недеља. С тим у вези је навела да она помаже трима девојчицама које су особе са инвалидитетом, једна има физички инвалидитет, једна је глувонема и једна је слепа, да оду на такмичење у денсу, хип-хопу које ће се одржати у Италији. Предложила је да када се врате са такмичења буду гости нашег одбора. Такђе је навела да је била доста ангажована у промоцији олимпијаде за децу и младе ометене у развоју и мисли да би било значајно да Одбор и Народна скупштина буду домаћин и ових група. Ово нарочито имајући у виду да је почетком децембра Дан особа са инвалидитетом па је важно да и на овај начин овим особама покажемо да су они једнако важни и вредни чланови нашег друштва, али и да после тога не заборавимо на њих.

**Председник Одбора** је упознао присутне да се у Бачкој Паланци сутра одржава Сајам стваралаштва сеоских жена у Војводини и да смо добили позив од директорке Завода за равноправност полова, од председника општине и покрајинског секретара за привреду, запошљавање и равноправност полова. Учешће је прихватила Олена Папуга. **Љиљана Малушић** је изнела предлог да пре јавног слушања посетимо неки од домова за старе у Београду. Предложила је да то буде Дом на Вождовцу, са чим су се остали чланови Одбора сагласили.

Седница је закључена у 12.20 часова.

СЕКРЕТАР ОДБОРА ПРЕДСЕДНИК ОДБОРА

Рајка Вукомановић Мехо Омеровић